ዘንድሮ ዕለቱ ሲታሰብ ፕሮዚዳንት ኦባማ ማየትም ሆነ መስማት የተሳናት ሀበን ግርማ የተሰኘች የመጀመሪያዋ የሐርቫርድ የሕግ ትምህርት ማየትና መስማት የተሳናት ወጣት ጋብዘው ነበር፡፡ ይህች ትውልደ ኢትዮጵያዊት ወጣት በ2005 ዓ.ም. ማየትና መስማት በተሳናቸው ሰዎች ዙሪያ ባደረገችው እንቅስቃሴ የዋይት ሀውስ የለውጥ አርአያ ሆና ተመርጣ ነበር፡፡ የዩኒቨርስቲ ገጠመኟን ስትናገር፡-“ በ2002 ዓ.ም. ሐርቫርድ የመጀመሪያዋ ማየትና መስማት የተሳናት ተማሪ ሆኜ ስገባ፤እንዴት አድርጌ ትምህርቴን እንደምወጣው እኔም ሆንኩ ዩኒቨርስቲው የምናውቀው ነገር አልነበረም፡፡ ይሁንና ለጥያቄዎቻችን ቁርጥ ያለ ምላሽ ሳይኖረን ሁለታችንም በየፊናችን የመጀመሪያው በመሆን በቴክኖሎጂና ከፍ ባሉ ግቦች ታግዘን ሁሉንም ነገር በድል ተወጥተናል” ብላለች፡፡ ባሳለፍነው ዓመት ታኅሣሥ ወር ሀበን ወደ ኢትዮጵያ መጥታ ከውጭ ጉዳይ ሚኒስትሩ ከዶ/ር ቴድሮስ አድሃኖም ጋር በተገናኘችበት ወቅት፤ሚኒስትሩ ያላቸውን አድናቆት ሲገልጹ፡- “የማይቻል ነገር የለም የሚል እምነት ያላት ሲሆን፤ እስካሁን በህይወቷ የተጎናጸፈችው ስኬት ምንም ዓይነት የአካል ጉዳት የሌለባቸውንም ሰዎች ቆም ብለው እንዲያስቡ የሚያደርግ ነው ” ሲሉ ተደምጠዋል፡፡
